
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 27.06.2006

Nr. P.l.x - 442


RAPORT 

asupra propunerii legislative privind modificarea şi completarea Legii nr. 301/2004 - Codul Penal

             În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea şi completarea Legii nr.301/2004 – Codul Penal, trimisă cu adresa nr. P.l.x. 442 din 8 mai 2006, înregistrată sub nr. 31/662 din 8 mai 2006. 



Potrivit prevederilor art. 75 din Constituţia României, republicată, şi ale art.92 alin. (9) pct. 1 lit. i) din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională.



Senatul, în calitate de primă Cameră sesizată, a respins propunerea legislativă în şedinţa din 27 aprilie 2006.

Consiliul Legislativ a avizat favorabil propunerea legislativă, conform avizului nr. 1748/09.11.2005.

Comisia pentru drepturile omului, culte şi problemele minorităţilor naţionale a avizat favorabil propunerea legislativă, conform avizului nr. 25/443 din 19 mai 2006.

Guvernul, prin punctul său de vedere transmis sub adresa nr. 451 din 01.02.2006, nu susţine adoptarea acestei iniţiative legislative.

Propunerea legislativă supusă dezbaterii are ca obiect de reglementare modificarea art. 22 şi 208 din Legea nr. 301/2004, în sensul extinderii situaţiilor în care există o cauză justificativă, şi anume – legitima apărare. Astfel, se propune ca, în situaţia în care, pentru a împiedica sau pentru a respinge pătrunderea fără drept a unei persoane pe o proprietate privată, alta decât o locuinţă, se săvârşeşte o faptă prevăzută de legea penală, autorul faptei să fie considerat în legitimă apărare.

                 
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă mai sus menţionată în şedinţa din 27 iunie 2006.


La lucrările comisiei a participat, în calitate de invitat, din partea Ministerului Justiţiei, doamna Katalin Barbara Kibedi – secretar de stat.

Cu acest prilej s-a constatat că modificarea vizată intervine asupra unei legi care nu este în vigoare, ceea ce contravine prevederilor exprese ale art. 56 alin. (1) din Legea nr. 24/2000 privind normele de tehnică legislativă pentru elaborarea actelor normative, cu modificările şi completările ulterioare, republicată , potrivit cărora diferitele intervenţii legislative, între care şi modificarea sau completarea actului normativ, pot interveni numai după intrarea în vigoare a acestuia.

La dezbaterea acestei iniţiative legislative din totalul de 26 de membri ai Comisiei juridice au fost prezenţi 15 deputaţi.

                   
În urma dezbaterilor şi a punctelor de vedere exprimate, Comisia a hotărât, cu unanimitate de voturi, să propună plenului respingerea iniţiativei legislative privind modificarea şi completarea Legii nr.301/2004 – Codul Penal.
În raport cu obiectul şi conţinutul său, ce vizează modificarea unei legi organice,  propunerea legislativă face parte din categoria legilor organice.

           PRESEDINTE,                                                               SECRETAR,   

           Sergiu ANDON                                                             George BĂEŞU                                                                                                                       

         Consilier,                                                                                                 

                Nicoleta Segărceanu                                                                                  

